Na gōrnoślōnskich szportplacach, 2.04.2018
Kōńczōm sie poleku rozgrywki hokejowe, to ôd nich zaczynōmy. We Polskej Hokej Lidze majstrym ôstoł GKS Tychy, kery we czwortek, 29 marca, wygroł czworty szpil z GKS Katowice i cołki finał 4-1. Pisali my ô tym wiyncej tukej.
Dobrze napoczły sie tyż pōłfinały we lidze czeskej dlŏ HC Oceláři Třinec. Manszaft z Trzyńca, kery we ćwierćfinałach wygrywŏ szpile yno u siã, tera mŏ ciynższe zŏdanie, bo grŏ ze Mountfield Hradec Králové. Manszaft ze Hradec Králové bōło we tabuli druge i bydzie grać wiyncej szpili u siã.
Piyrsze dwa szpile we miniōny tydziyń bōły we Hradec Králové i ôba wygroł HC Oceláři Třinec.
29 marca – Mountfield Hradec Králové – HC Oceláři Třinec 1-4 (0-1, 0-2, 1-2)
30 marca – Mountfield Hradec Králové – HC Oceláři Třinec 1-2 (0-2, 1-0, 0-0)
Tera HC Oceláři Třinec bydzie grać dwa szpile u siã i jak utrzimŏ seryjŏ ze ćwierćfinałōw to już we strzoda bydzie mōg fajerować awans do finałōw. Jak mŏcie ČT sport, to wszystke szpile ôd HC Oceláři Třinec mogecie ôglōndać live: 2.04 ô 16.20 a 3.04 ô 17.00.
Fusbal tyż bōł fest udany dla ślōnskich manszaftōw we ligach czeskych.
We piyrszej lidze ôdżōły nadzieje we Ôstrawie. Banik wygroł piyrszy szpil na wiosna ze Vysočinōm Jihlava 3-1. Piyrszego tora dlŏ Banika strzelōł Milan Baroš we 31 minucie. Po pauzie we 50 minucie wyrōwnoł Marin Popvić. Nie podłōmało to fusbalŏrzy ze Ôstrawy i we 72 na 2-1 tora strzelōł Robert Hruby. We 80 minucie kibicōw uspokojōł Vacla Prochazka, kery strzelōł tor na 3-1. Banik dalyj je ôstatni, ale w kōńcu poradziyli wygrać jakiś szpil i kibice zajś majōm nadzieja, co piyrszŏ liga ôstanie we Ôstrawie.
Tradycyjnie na remis zagrali fusbalŏrze ze Karwiny. MFK groł we Brnie ze Zbrojovkōm i bōł remis 0-0. Karwina je 9.
We II lidze czeskej ślōnske manszafty grały tak:
Hradec Kralove – Fotbal Třinec 5-1
Slezsky Opawa -SC Znojmo 3-0
MFK Frydek-Mistek – MAS Taborsko 1-0
Slezsky Opawa je 1, Třinec 3, a Frydek-Mistek ôstatni.
We polskej ekstraklasie punkty zajś straciōł Gōrnik Zŏbrze. Fusbalŏrze ze Zŏbrzŏ grali u siã ze Sandecjōm Nowy Sōncz. Piyrszego tora strzelyli goście. We 55 minucie zrobiōł to Wojciech Trochim. We 74 minucie przipōmnioł ô siã Igor Angula i strzelōł tora na 1-1. We 78 minucie we Zŏbrzu uwierzyli we wygranōł, bo tora na 2-1 strzelōł Dani Suarez. Nadzieje trwały krōtko, bo we 81 minucie wyrōwnoł Aleksander Kolev. Gōrnik je dalyj 4.
Piast Gliwice dzisiej bydzie grać we Płocku ze Wisłōm.
We I lidze polskej gōrnoślōnskie manszafty grały tak:
Chojniczanka – Ôdra Ôpole 2-1
GKS Tychy – Ruch Chorzōw 2-0
GKS Katowice – Zagłymbie Sosnowiec 1-0
Olimpia Grudziōndz – Podbeskidzie Bielsko-Biŏła 0-0
GKS Katowice je 4, Ôdra Ôpole 6, Bielsko-Biŏła 9, GKS Tychy 12, a Ruch Chorzōw ôstatni.
Foto na wiyrchu: Banik Ôstrawa / Leszek Markowski
szl_Latn szl_Latn szl_Latn szl_Latn slk_Latn slk_Latn szl_Latn szl_Latn szl_Latn szl_Latn szl_Latn hrv_Latn szl_Latn mlt_Latn ces_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn